|  |  |
| --- | --- |
| RH/ JLS/: *OPĆINA VIŠKOVO*  **RKP: *31171*** | **Razina:** ***23***  **Matični broj:** ***2540550***  **OIB: *28350474809***  **NKD oznaka djelatnosti:** ***8411***  **IBAN:** ***HR372412009184950005*** |

# B I LJ E Š K E

UZ KONSOLIDIRANA FINANCIJSKA IZVJEŠĆA

PRORAČUNA OPĆINE VIŠKOVO ZA RAZDOBLJE

1. SIJEČNJA DO 31. PROSINCA 2018. GODINE

Uvodna bilješka

Financiranje poslova iz samoupravnog djelokruga Općine Viškovo u razdoblju od 01. siječnja do 31. prosinca 2018. godine vršeno je temeljem Proračuna Općine Viškovo koji je donesen 06. prosinca 2017. godine na 4. sjednici Općinskog vijeća, 1. izmjena i dopuna Proračuna donesenih na 14. sjednici Općinskog vijeća dana 12. rujna 2018. godine i 2. izmjena i dopuna Proračuna donesenih na 20. sjednici Općinskog vijeća dana 20. prosinca 2018. godine (Službene novine Općine Viškovo, broj 14/17., 15/18. i 20/18.). Tijekom izvještajnog razdoblja nisu izvršene preraspodjele.

Konsolidirani financijski izvještaji za razdoblje od 1. siječnja do 31. prosinca 2018. godine sastavljeni su na temelju članka 18. Pravilnika o financijskom izvještavanju u proračunskom računovodstvu („Narodne novine“, broj 3/15., 93/15., 135/15., 2/17., 28/17. i 112/18.).

Konsolidiranjem su obuhvaćeni financijski izvještaji općinskih proračunskih korisnika, i to:

* Dječjeg vrtića Viškovo i
* Javne ustanove Narodne knjižnice i čitaonice Halubajska zora,

dok proračunski korisnici :

* Mjesni odbor Marčelji,
* Vijeće srpske nacionalne manjine i
* Vijeće bošnjačke nacionalne manjine

djeluju u okviru Općine Viškovo i nemaju svoj račun pa ne sastavljaju zasebne financijske izvještaje, odnosno njihove su aktivnosti u cijelosti iskazane u proračunu i obuhvaćene u financijskim izvještajima na razini 22.

*I Bilješke uz Izvještaj o prihodima i rashodima, primicima i izdacima*

**Bilješka broj 1.**

Prihodi poslovanja (AOP 001) konsolidiranog proračuna Općine Viškovo u razdoblju od 1. siječnja do 31. prosinca 2018. godine ostvareni su u iznosu od ukupno 55.646.721 kn i za 24,9% su veći u odnosu na isto razdoblje 2017. godine. Do povećanja u odnosu na isto razdoblje 2017. godine došlo je najvećim dijelom zbog većeg ostvarenja prihoda od poreza koji su veći za 22,7% i prihoda po posebnim propisima koji su veći za 80,1%.

U okviru ove stavke prihodi proračuna iznose 53.839.347 kn ili 96,7% ukupnih prihoda, a na konsolidirane prihode proračunskih korisnika odnosi se 1.807.374 kn ili 3,3%, od kojih konsolidirani prihodi Dječjeg vrtića Viškovo iznose 1.661.296 kn te konsolidirani prihodi JU knjižnice i čitaonice Halubajska zora iznose 146.078 kn.

Mjesni odbor Marčelji, Vijeće srpske nacionalne manjine i Vijeće bošnjačke nacionalne manjine ne ostvaruju prihode.



U usporedbi s istim razdobljem prošle godine, ukupno konsolidirani prihodi proračunskih korisnika su manji za 145.924 kn ili za 7,5%, a smanjenje se gotovo u cijelosti ili u iznosu od 146.937 kn odnosi na smanjenje prihoda za sufinanciranje cijene usluga Dječjeg vrtića Viškovo, dijelom zbog smanjenog broja upisane djece u novoj pedagoškoj 2018./2019. godini sukladno pedagoškim standardima, kao i zbog smanjenja prihoda od pomoći, donacija i sponzorstva koji su iznimno ostvareni u prethodnoj godini za održanu Dječju olimpijadu. Konsolidirani prihodi Knjižnice Halubajska zora neznatno su veći u odnosu na prethodnu godinu, odnosno za 1.013 kn te kao takvi nemaju utjecaj na ukupno odstupanje konsolidiranih prihoda u odnosu na prethodnu godinu. Ukupno ostvareni konsolidirani prihodi proračunskih korisnika evidentirani su u okviru podskupine 636 (AOP 063), 641 (AOP 075), 663 (AOP 127) i 652 (AOP 111), odnosno odjeljka 6526 (AOP 116), dok u okviru ostalih podskupina proračunski korisnici ne ostvaruju prihode.

**Bilješka broj 2.**

Prihodi od poreza (AOP 002) su u ovom izvještajnom razdoblju iznosili su 33.437.494 kn što je 22,7% više u odnosu na ostvarenje u istom razdoblju 2017. godine. Na povećanje poreznih prihoda utjecalo je najvećim dijelom povećanje prihoda od poreza na imovinu, odnosno od poreza na promet nekretnina, kao i povećanje poreza na dohodak, dijelom zbog izmjena poreznih propisa koji se primjenjuju od 1. siječnja 2018. godine, a dijelom i zbog ukupno manje izvršenih povrata poreza na dohodak u odnosu na 2017. godinu. Međutim, nemoguće je objektivno utvrditi stvarne razloge koji su, i u kojoj mjeri, utjecali na njihov rast jer jedinicama lokalne samouprave nisu dostupni odgovarajući podaci iz ukupnog sustava evidencija Porezne uprave temeljem kojih bi se moglo analizirati kretanje prihoda od poreza na dohodak i poreznih obveznika na području iste.

Prihodi od poreza na dohodak (AOP 003) ostvareni su u iznosu od 28.886.706 kn, što je 17,4% više u odnosu na 2017. godinu. Međutim, ako se usporede ukupno ostvareni prihodi od poreza na dohodak u istom razdoblju prošle godine uključivo i pomoći državnog proračuna na ime kompenzacijskih mjera realiziranih u 2017. godini u iznosu od 2.101.219 kn, u ovom je izvještajnom razdoblju realno ostvareno povećanje na ime poreza na dohodak od 8,1%. Postotak je još i manji jer se od ukupnog ostvarenog prihoda odvaja 1% Poreznoj upravi (288.867 kn u 2018. godini) pa je stvarno povećanje 7%.

Porezi na imovinu (AOP 018) izvršeni su u iznosu od 4.089.334 kn, odnosno 82,1% više u odnosu na 2017. godinu, a odnose se na povremene poreze na imovinu (AOP 022), odnosno na porez na promet nekretnina u iznosu od 4.080.369 kn te na poreze na kuće za odmor u iznosu od 8.965 kn. Moguće je pretpostaviti da je značajno odstupanje prihoda od poreza na promet nekretnina u odnosu na isto razdoblje prethodne godine velikim dijelom posljedica naplate poreza razrezanog u prethodnim godinama i to po većoj stopi od 5% u odnosu na važeću stopu od 4% u 2018. godini, a za koji su obveznici koristili mogućnost odgode plaćanja te dijelom i zbog pojačanih mjera naplate dospjelih potraživanja koje provodi Porezna uprava. S obzirom da općina nema mogućnost uvida u analitičke podatke o potraživanjima poreza, niti o obveznicima i prometu nekretnina tijekom godine jer je razrez i naplata poreza u nadležnosti Porezne uprave, nije moguće utvrditi stvarne razloge ovakvih kretanja niti znati koliki je utjecaj na porast ovih poreznih prihoda imala dinamika prometa nekretnina tijekom ove i proteklih godina.

Prihodi od poreza na robu i usluge (AOP 024) povećani su u odnosu na isto razdoblje 2017. godine za ukupno 19,1% te iznose 461.454 kn, od čega su prihodi od poreza na promet (AOP 026) koji se odnose na porez na potrošnju alkoholnih i bezalkoholnih pića ostvareni u iznosu od 433.164 kn i za 30,4% su veći u odnosu na isto razdoblje prethodne godine što je posljedica povećanja broja ugostiteljskih objekata na području općine te porezi na korištenje dobara ili izvođenje aktivnosti (AOP 028) koji se odnose na prihode od poreza na tvrtku u iznosu od 28.290 kn i manji su za 49% u odnosu na prethodnu godinu. Smanjenje ovih prihoda rezultat je izmjene poreznih propisa kojima je od 2017. godine propisano ukidanje istog pa je u ovom izvještajnom razdoblju ostvarena samo naplata dospjelih potraživanja iz prethodnih godina na temelju poduzetih mjera naplate.

**Bilješka broj 3.**

Pomoći iz inozemstva (darovnice) i od subjekata unutar općeg proračuna (AOP 045) u ovom izvještajnom razdoblju ostvareni su iznosu od 558.300 kn što je svega 12,7% ostvarenja u usporedbi s istim razdobljem prošle godine, a odnosi se na:

* tekuće pomoći (AOP 055) u iznosu od 104.950 kn primljene od Primorsko-goranske županije i to 19.950 kn za pomoć za nabavku ogrjeva korisnicima socijale, 10.000 kn za organizaciju Poduzetničkog dana u okviru manifestacije Matejna 2018. godine i 75.000 kn iz Fonda solidarnosti Primorsko-goranske županije za pomoć zaposlenicima Brodogradilišta 3. maj,
* kapitalnu pomoć (AOP 056) za uvođenje Bike sharing sustava i to 35.000 kn primljenih od Primorsko-goranske županije i 61.650 kn primljenih od Ministarstva turizma za istu namjenu,
* kapitalnu pomoć (AOP 056) za projektnu dokumentaciju RZ Marinići u iznosu od 21.563 kn primljenih od Primorsko-goranske županije,
* kapitalnu pomoć (AOP 056) za izgradnju pristupne ceste za RZ Ark Mihelić u iznosu od 200.000 kn primljenih od Primorsko-goranske županije,
* pomoći temeljem prijenosa EU sredstava (AOP 066) u iznosu od 2.477 kn na ime sredstava primljenih od Hrvatskog zavoda za zapošljavanje prema ugovoru o stručnom osposobljavanju.
* pomoći proračunskim korisnicima iz proračuna koji im nije nadležan (AOP 063) u iznosu od 132.660 kn, a čine ih tekuće pomoći proračunskom korisniku Dječjem vrtiću Viškovo u iznosu od 64.160 kn za provedbu programa predškole, programa za darovitu djecu i programa za djecu s poteškoćama u razvoju te kapitalne pomoći proračunskom korisniku JU knjižnica i čitaonica Halubajska zora od Ministarstva kulture u iznosu od 60.000 kn, te od Primorsko-goranske županije u iznosu od 8.500,00 kn za nabavku knjiga.

**Bilješka broj 4.**

Prihodi od imovine (AOP 074) ostvareni su u iznosu od 1.704.996 kn, odnosno 10% manje od prihoda ostvarenih u 2017. godini. Odnose se na prihode od financijske imovine (AOP 075) koji su izvršeni u iznosu od 47.670 kn i koji se u cijelosti odnose na prihode od zateznih kamata (AOP 078), te na prihode od nefinancijske imovine (AOP 083) koji su izvršeni u iznosu od 1.628.871 kn od čega naknade za koncesije (AOP 084) iznose 105.093 kn, prihodi od zakupa i iznajmljivanja imovine (AOP 085) iznose 564.898 kn i naknade za korištenje nefinancijske imovine (AOP 086) u okviru kojih se na prihode od grobne naknade odnosi 811.260 kn, a na prihode od naknade za korištenje nerazvrstanih cesta za postavljanje komunikacijske elektroničke infrastrukture korisnika 140.456 kn. Na smanjenje ukupne realizacije prihoda od imovine utjecali su upravo prihodi od naknade za korištenje nerazvrstanih cesta jer su isti u 2018. godini ostvareni u manjem iznosu u odnosu na prethodnu 2017. godinu u kojoj su naplaćeni zaostaci iz ranijih godina. Prihodi od kamata na dane zajmove (AOP 090) ostvareni su u iznosu od 28.455 kn, a odnose se na prihode od kamata na dane zajmove neprofitnim organizacijama, građanima i kućanstvima (AOP 092) tj. na kamate vezane uz obročnu otplatu komunalnog doprinosa.

U okviru ostvarenih prihoda od zateznih kamata (AOP 078) na prihode Dječjeg vrtića Viškovo odnosi se 2.552 kn.

**Bilješka broj 5.**

**Prihodi od upravnih i administrativnih pristojbi i pristojbi po posebnim propisima i naknada (AOP 105)** ostvareni su u iznosu od 19.638.024 kn, odnosno 80,1% više u odnosu na 2017. godinu.

**Upravne i administrativne pristojbe (AOP 106)** izvršene su u iznosu od 65.075 kn, odnosno 16,8% manje u odnosu na 2017. godinu. Odnose se na **županijske, gradske i općinske pristojbe i naknade (AOP 108)** u iznosu od 400 kn, **ostale upravne pristojbe i naknade (AOP 109),** odnosno na prihode od prodaje državnih biljega koji su izvršeni u iznosu od 33.183 kn te na **ostale pristojbe i naknade (AOP 110),** odnosno na boravišne pristojbe i pristojbe za prenamjenu poljoprivrednog zemljišta koje su ostvarene u ukupnom iznosu od ukupno 31.492 kn.

**Prihodi** **po posebnim propisima (AOP 111)** ostvareni su u iznosu od 2.700.764 kn, odnosno 8,2% manje u odnosu na 2017. godinu. U okviru istih, veće odstupanje prisutno je na **ostalim nespomenutim prihodima (AOP 116)** kojisu ostvareni u iznosu od 2.656.563 kn ili 7,6% manje u odnosu na 2017. godinu zbog smanjene realizacije prihoda od naknada za štete, prihoda iz cijene komunalnih usluga jer se u cijeni komunalnih usluga KD Čistoća više ne naplaćuju prihodi namijenjeni razvoju komunalnih usluga te ostalih prihoda po posebnim propisima koji se najvećim dijelom odnose na naplaćene troškove nastale u provedenim ovršnim i sličnim postupcima. Također je znatan i pad prihoda od vodnog gospodarstva (AOP 113) koji se odnose na vodni doprinos i koji su manji za 35,9%.

Od ukupno ostvarenih **ostalih nespomenutih prihoda (AOP 116)** na konsolidirane prihode proračunskih korisnika odnosi se 1.645.361 kn od kojih prihodi Dječjeg vrtića Viškovo iznose 1.572.783 kn te prihodi JU knjižnice i čitaonice Halubajska zora 72.578 kn. U odnosu na izvršenje u istom razdoblju 2017. godine ovi prihodi proračunskih korisnika manji su ukupno za 119.629 kn ili 6,8%. Navedeno smanjenje je rezultat smanjenja prihoda od sufinanciranja cijene usluga i drugih nespomenutih prihoda Dječjeg vrtića Viškovo, koji su manji za 131.735 kn zbog naprijed obrazloženih razloga te povećanja prihoda JU Knjižnice i čitaonice Halubajska zora od članarina i zakasnina u iznosu od 12.106 kn ne ime povećanja iznosa članarina.

**Komunalni doprinosi i naknade (AOP 119)** izvršeni su u iznosu od 16.872.185 kn što je 114% više u odnosu na 2017. godinu. U okviru toga, **komunalni doprinosi (AOP 120)** su izvršeni u iznosu od 3.437.998 kn, odnosno 11,4% manje u odnosu na ostvarenje u 2017. godini što je uglavnom posljedica različite dinamike naplate komunalnih doprinosa vezanih uz legalizaciju objekata i korištenja mogućnosti odgode roka plaćanja do godine dana, dok su prihodi od **komunalnih naknada (AOP 121)** ostvareni u iznosu od 13.434.187 kn, odnosno 235,7% više u odnosu na izvršenje u 2017. godini. Uzrok povećanja je naplata 9.081.938 kn komunalne naknade od tvrtke Ekoplus za Centralnu zonu za gospodarenje otpadom u Marišćini temeljem rješenja za razdoblje od 01. ožujka 2017. do 30. rujna 2018. godine koje je postalo pravomoćno tijekom lipnja ove godine. Isključimo li uplatu Ekoplusa povećanje iznosi 8,7% što je dijelom posljedica povećane naplate potraživanja na temelju provedenih mjera naplate te dijelom posljedica povećanja broja obveznika i/ili iznosa obračunate komunalne naknade.

**Bilješka broj 6.**

Prihodi od prodaje proizvoda i robe, te pruženih usluga i prihodi od donacija (AOP 123) ostvareni su u iznosu od 307.907 kn, a u okviru istih konsolidirani su prihodi proračunskih korisnika u iznosu od 26.802 kn. Ovi prihodi odnose se na:

* tekuću donaciju Turističke zajednice PGŽ u iznosu od 1.000 kn za izdavanje kuharice autohtonih jela „Bokunić užanci“, tekuću donaciju za Vijeće srpske nacionalne manjine u iznosu od 4.490 kn te donaciju Regionalne agencije Porin za projekt Lokalno partnerstvo za zapošljavanje u iznosu od 2.880 kn
* kapitalnu donaciju Hrvatske turističke zajednice za implementaciju bike sharing sustava u iznosu od 50.000 kn te 222.735 kn koje se odnose na ošasnu imovinu tj. imovinu dobivenu rješenjem Općinskog suda nakon ostavinske rasprave iza pokojne ostaviteljice bez nasljednika. Imovina se sastoji od 3.712 m2 zemljišta (šuma i pašnjak) na području k.o. Viškovo i k.o. Marčelji evidentiranog prema procijenjenoj vrijednosti negrađevinskog zemljišta.
* tekuće donacije za aktivnosti Dječjeg vrtića Viškovo u iznosu od 7.056 kn
* kapitalnu donaciju Zaklade „Hrvatska za djecu“ za provedbu projekta „Pokret, osjet, igra“ Dječjeg vrtića Viškovo u iznosu od 14.746 kn namijenjenu za uređenje prostora za djecu s posebnim potrebama i kapitalnu donaciju knjiga u iznosu od 5.000 kn za JU Knjižnicu i čitaonicu Halubajska zora.

**Bilješka broj 7.**

Kazne, upravne mjere i ostali prihodi (AOP 134) su u ovom izvještajnom razdoblju 2018. godine nisu ostvarene.

**Bilješka broj 8.**

**Rashodi poslovanja (AOP 148)** ostvareni su u visini od 40.057.198 kn tj. za 5% manje u odnosu na ostvarenje u 2017. godini. Najveći udio u rashodima poslovanja imaju materijalni rashodi i naknade građanima i kućanstvima. Struktura izvršenih rashoda poslovanja i indeks odstupanja iskazani su u tablici u nastavku, kao i obrazloženje odstupanja unutar pojedinih skupina rashoda.

|  |  |  |  |  |  |  |
| --- | --- | --- | --- | --- | --- | --- |
| KONTO | Naziv konta | 01.-12.2017. | | 01.-12.2018. | | Index |
| Iznos | % učešća | Iznos | % učešća |
| 31 | Rashodi za zaposlene | 9.722.636,00 | 23,07 | 10.052.201,00 | 25,09 | 103,4 |
| 32 | Materijalni rashodi | 12.465.513,00 | 29,57 | 11.209.498,00 | 27,98 | 89,9 |
| 34 | Financijski rashodi | 591.118,00 | 1,40 | 422.729,00 | 1,06 | 71,5 |
| 35 | Subvencije | 2.556.537,00 | 6,07 | 2.968.770,00 | 7,41 | 116,1 |
| 36 | Pomoći unutar općeg proračuna | 1.404.586,00 | 3,33 | 251.709,00 | 0,63 | 17,9 |
| 37 | Naknade građanima i kućanstvima | 11.216.451,00 | 26,61 | 11.190.684,00 | 27,94 | 99,8 |
| 38 | Ostali rashodi | 4.194.126,00 | 9,95 | 3.961.607,00 | 9,89 | 94,5 |
|  |  | **42.150.967,00** | **100,00** | **40.057.198,00** | **100,00** | **95,0** |

Od ukupno ostvarenih rashoda poslovanja na rashode poslovanja proračuna odnosi se 33.518.044 kn ili 83,7%, na rashode po osnovi prijenosa proračunskim korisnicima iz proračuna za financiranje rashoda poslovanja odnosi se 4.864.372 kn te na konsolidirane rashode poslovanja proračunskih korisnika koji se financiraju iz vlastitih izvora prihoda proračunskih korisnika odnosi se 1.674.782 kn.



**Bilješka broj 9.**

**Rashodi za zaposlene** **(AOP 149)** ostvareni su u visini od 10.052.201 kn ili 3,4% više u odnosu na 2017. godinu zbog povećanog broja zaposlenih i manjeg broja sati bolovanja na teret HZZO-a.

U okviru ovih rashoda **plaće (bruto)** **(AOP 150)** iznose 8.361.452 kn, **plaće za prekovremeni rad** **(AOP 153)** iznose 50.136 kn, **ostali rashodi za zaposlene (AOP 155)** iznose 329.491 kn i **doprinosi na plaće (AOP 156)** iznose 1.361.258 kn, a odnose se na plaće zaposlenih dužnosnika i službenika u općinskoj upravi i zaposlenika proračunskih korisnika. Rashodi za zaposlene dužnosnike i službenike u općinskoj upravi iznose ukupno 5.283.783 kn, a plaće zaposlenih kod proračunskih korisnika iznose ukupno 4.768.418 kn.

**Bilješka broj 10.**

**Materijalni rashodi (AOP 160)** sadrže naknade troškova zaposlenima, rashode za materijal i energiju, rashode za usluge, naknade troškova osobama izvan radnog vremena i ostale nespomenute rashode, a ostvareni su u ukupnom iznosu od 11.209.498 kn i za 10,1% su manji u odnosu na isto razdoblje 2017. godine, a u skladu s potrebama i dinamikom procesa rada u ovom razdoblju.

**Naknade troškova zaposlenima (AOP 161)** ostvarene su u ukupnom iznosu od 423.560 kn ili 26,2% više u odnosu na ostvarenje u 2017. godine, a odnose se na **naknade za službena putovanja (AOP 162)**, **naknade za prijevoz, za rad na terenu i odvojeni život (AOP 163),** na **stručno usavršavanje zaposlenika (AOP 164)**, te na **ostale naknade (AOP 165)** za zaposlene dužnosnike i službenike u općinskoj upravi i kod proračunskih korisnika. Od ukupnih naknada troškova zaposlenima na proračunske korisnike odnosi se 279.583 kn. Do povećanja ovih naknada došlo je dijelom zbog isplate razlika naknada za prijevoz na posao i s posla koje je Dječji vrtić Viškovo isplatio određenom broju svojih zaposlenika, a dijelom i zbog većeg broja zaposlenih u Dječjem vrtiću i Općini.

**Rashodi za materijal i energiju (AOP 166)** ostvareni su u ukupnom iznosu od 1.905.713 kn ili 1% manje u odnosu na 2017. godinu, a odnose se na **uredski materijal i ostale materijalne rashode (AOP 167)** koji su smanjeni za 6,4% u skladu s mjerama štednje, **materijal i sirovine (AOP 168)** koji su manji **za 6,4%,** zatim na rashode za **energiju (AOP 169)** koji su povećani za 4,2% kao posljedica većeg utroška električne energije za grijanje u određenim poslovnim objektima i za javnu rasvjetu, **materijal i dijelove za tekuće i investicijsko održavanje (AOP 170)** te na **sitni inventar i auto gume (AOP 171)** koji je realiziran u iznosu od 22.460 kn.

Od ukupno ostvarenih rashoda za materijal i energiju na rashode proračunskih korisnika odnosi se iznos od 939.994 kn.

**Rashodi za usluge (AOP 174)** izvršeni su u ukupnom iznosu od 7.402.499 kn ili 14% manje u odnosu na 2017. godinu, a u okviru kojih su realizirani rashodi za **usluge telefona, prijevoza i pošte (AOP 175**), **usluge tekućeg i investicijskog održavanja (AOP 176)**, **usluge promidžbe i informiranja (AOP 177)**, **komunalne usluge (AOP 178)**, **zakupnine i najamnine (AOP 179)**, **zdravstvene i veterinarske usluge (AOP 180**), **intelektualne i osobne usluge (AOP 181)**, **računalne usluge (AOP 182)** te **ostale usluge (AOP 183)**. Smanjenje rashoda za usluge u odnosu na isto razdoblje prošle godine posljedica je manjih izdataka za održavanje prometnica, javnih površina i javne rasvjete te troškova komunalnih usluga u ovom izvještajnom razdoblju što je u skladu s planom i dinamikom izvođenja radova. Značajnije povećanje iskazano je kod **ostalih usluga (AOP 183)** koje se odnose na Općinu Viškovo i iznosi 72% više u odnosu na 2017. godinu. Razlog povećanja je plaćanje naknade Poreznoj upravi u visini od 1% naplaćenih prihoda od poreza na dohodak, koji su u prethodnoj godini iznosili 0,6% naplaćenih prihoda od poreza, a koji se nisu iskazivali na rashodima jer su se ustezali neposredno iz poreznih prihoda.

U ukupnim rashodima za usluge proračunski korisnici sudjeluju sa iznosom od 401.189 kn što je za 436.505 kn manje u usporedbi sa 2017. godini, a razlog je što Dječji vrtić Viškovo više ne koristi vanjske usluge za čišćenje prostora već je zaposlio određeni broj osoba.

**Naknade troškova osobama izvan radnog odnosa (AOP 184)** izvršene se u iznosu od 38.203 kn i odnose se na obvezne doprinose i troškove prijevoza za osobe na stručnom osposobljavanju u Jedinstvenom upravnom odjelu Općine te ovise o raspoloživim mogućnostima zapošljavanja osoba na stručnom osposobljavanju koje utvrđuje Hrvatski zavod za zapošljavanje, a koje su u odnosu na prethodnu godinu smanjene. Od navedenih rashoda na Jedinstveni upravni odjel Općine odnosi se 23.431 kn, a na Dječji vrtić Viškovo 14.772 kn.

**Ostali nespomenuti rashodi poslovanja (AOP 185)** ostvareni su u iznosu od 1.439.523 kn ili 7,7% manje u odnosu na 2017. godinu, a u okviru kojih su realizirane **naknade za rad predstavničkih i izvršnih tijela, povjerenstava i slično (AOP 186)** uiznosu od 902.481 kn, **premije osiguranja (AOP 187)** u iznosu od 255.725 kn, **reprezentacija (AOP 188)** u iznosu od 73.156 kn, a preostali iznos rashoda odnosi se na **članarine i norme (AOP 189)**, **pristojbe i naknade (AOP 190), troškove sudskih postupaka (AOP 191)** te na **ostale nespomenute rashode poslovanja (AOP 192)**. Odstupanja u odnosu na isto razdoblje prethodne godine rezultat su različite dinamike izvršavanja rashoda i potreba poslovnog procesa te rezultat izmjene općih akata vezanih uz naknade za rad izvršnog tijela i povjerenstava predstavničkog tijela.

Proračunski korisnici ostvarili su u ovom razdoblju na ime ostalih nespomenutih rashoda iznos od ukupno 135.029 kn, a isti se odnose na rashode za premije osiguranja, reprezentaciju te za pristojbe, naknade i druge nespomenute rashode poslovanja.

**Bilješka broj 11.**

**Financijski rashodi (AOP 193)** ostvareni su u iznosu od 422.729 kn ili 28,5% manje u odnosu na 2017. godinu. U okviru toga **kamate za primljene kredite i zajmove (AOP 199)** iznose379.155 kn, a odnose se na kamate vezane uz otplatu dugoročnog kredita primljenog od Slatinske banke krajem 2013. godine u iznosima prema otplatnom planu te na kamate vezane uz kratkoročni okvirni kredit po transakcijskom računu proračuna korišten tijekom izvještajnog razdoblja, dok se preostali iznos od 43.574 kn odnosi na **ostale financijske rashode** **(AOP 207)** i toza **bankarske usluge i usluge platnog prometa (208)**, **zatezne kamate (AOP 210)** i **ostale nespomenute financijske rashode (AOP 211**).

Proračunski korisnici su u ovom izvještajnom razdoblju ostvarili financijske rashode koji se odnose na **zatezne kamate (AOP 210)** u iznosu od ukupno 167 kn.

**Bilješka broj 12.**

**Subvencije (AOP 212)** su ostvarene u iznosu od 2.968.770 kn ili 16,1% više od iznosa ostvarenog u 2017. godini i odnose se na **subvencije trgovačkim društvima u javnom sektoru** zajavni prijevoz u iznosu od 2.783.518 kn te na **subvencije trgovačkim društvima, zadrugama, poljoprivrednicima i obrtnicima izvan javnog sektora (AOP 216)** u iznosu od 185.252 kn, a iste su namijenjene poduzetnicima u svrhu poticanja razvoja gospodarstva i smanjenja nezaposlenosti na području općine Viškovo. Iste se u pojedinom razdoblju realiziraju dinamikom i u visini prema ugovorenim, odnosno preuzetim obvezama, zbog čega su iskazana odstupanja u odnosu na prethodnu godinu.

**Bilješka broj 13.**

**Pomoći dane u inozemstvo i unutar općeg proračuna** **(AOP 221)** ostvarene su u iznosu od 251.709 kn i odnose se na **tekuće pomoći proračunskim korisnicama drugih proračuna (AOP 231)** i to: Domu zdravlja PGŽ u iznosu od 111.835 kn, JU I. M. Ronjgov u iznosu od 59.874 kn, OŠ Sv. Matej u iznosu od 60.000 kn i Centru za poljoprivredu PGŽ u iznosu od 20.000 kn.

**Bilješka broj 14.**

**Naknade građanima i kućanstvima na temelju osiguranja i druge naknade (AOP 246)** izvršene su u iznosu od 11.190.684 kn ili 0,2% manje u odnosu na 2017. godinu, a odnose se u cijelosti na **naknade građanima i kućanstvima iz proračuna (AOP 253)** i to najvećim dijelom za subvencioniranje smještaja djece u ustanovama predškolskog odgoja, kao i za druga prava ostvarena temeljem općih akta, odnosno izdanih rješenja.

**Bilješka broj 15.**

**Ostali rashodi (AOP 257)** ostvareni su u iznosu od 3.961.607 kn ili 5,5% manje od iznosa ostvarenog u 2017. godini, od čega **tekuće donacije (AOP 258)** koje se odnose nafinanciranje udruga i drugih korisnika proračunskih sredstva iznose 2.744.647 kn. Uz to, realizirane su **kapitalne pomoći (AOP 272)** koje se odnose na pomoći dane KD-u Vodovod i kanalizacija u iznosu od 509.192 kn za izgradnju vodovodnih ogranaka na području općine u skladu s preuzetim obvezama financiranja te pomoći KD-u Autotrolej u iznosu od 407.313 kn za nabavu autobusa i KD-u Čistoća za nabavu opreme i druga ulaganja u iznosu od 252.271 kn, a koje se financiraju iz namjenskih sredstava naplaćenih u cijeni komunalnih usluga na području općine. Osim toga, ostvarene su i **naknade šteta pravnim i fizičkim osobama (AOP 267**) koje iznose 48.184 kn, a odnose se na naknadu štete fizičkoj osobi temeljem sudske presude zbog ozljede za vrijeme izvođenja radova na prometnici.

**Bilješka broj 16.**

Ukupno je u ovom izvještajnom razdoblju 2018. godine ostvaren **višak prihoda poslovanja** **(AOP 282)** u iznosu od 15.589.523 kn. U višku prihoda poslovanja ostvarenom u ovom izvještajnom razdoblju na višak proračunskih korisnika i to Dječjeg vrtića Viškovo u iznosu od 59.092 kn i JU Knjižnice i čitaonice Halubajska zora u iznosu od 133.500 kn.

**Bilješka broj 17.**

Prihodi od prodaje nefinancijske imovine (AOP 289) ostvareni su u ovom izvještajnom razdoblju u iznosu od 183.281 kn, a odnose se na prihode od prodaje zemljišta (AOP 291) u iznosu od 177.475 kn i stambenih objekata na kojima je stečeno stanarsko pravo (AOP 302) u iznosu od 5.806 kn.

**Bilješka broj 18.**

**Rashodi za nabavu nefinancijske imovine (AOP 341)** ostvareni su u iznosu od 2.542.013 kn ili 63,4% manje od izvršenja u istom razdoblju protekle godine što je posljedica različite dinamike ulaganja za nabavu dugotrajne imovine, a posebno za izgradnju objekata komunalne infrastrukture.

Od ukupno ostvarenih rashoda za nabavu nefinancijske imovine na rashode proračuna odnosi se 2.349.421 kn, a na konsolidirane rashode proračunskih korisnika 192.592 kn i to na rashode Dječjeg vrtića Viškovo u iznosu od 59.092 kn i JU Knjižnice i čitaonice Halubajska zora u iznosu od 133.500 kn. Ovi rashodi su većim dijelo financirani iz vlastitih izvora prihoda proračunskih korisnika, dok je na teret proračuna financirana nabavka knjiga u iznosu od 60.000 kn.

**Rashodi za nabavu neproizvedene dugotrajne imovine** **(AOP 342**) ostvareni su u visini od 524.627 kn ili 90,7% više od izvršenja u istom razdoblju protekle godine, a odnose se na nabavu **zemljišta (AOP 343)** za izgradnju cesta i parkirališta u iznosu od 301.892 te na zemljište koje je općina stekla kao ošasnu imovinu iza ostaviteljice bez nasljednika u procijenjenom iznosu od 222.735 kn.

**Rashodi za nabavu proizvedene dugotrajne imovine (AOP 354)** ostvareni su u iznosu od 2.009.674 kn ili 54,3% manje od izvršenja u istom razdoblju protekle godine, što je u skladu s planiranom dinamikom investicijskih ulaganja u pojedinim godinama.

U okviru istih, rashodi za **građevinske objekte (AOP 355)** iznose od 831.643 kn, a odnose se na rashode za **ceste i ostale prometne objekte (AOP 358)** koji su realizirani u iznosu od 713.276 kn za izgradnju rotora Marinići 2, izgradnju spoja na spojnu cestu Brnasi-Dovičići, pristupnu cestu za RZ Ark Mihelić i prometnu signalizaciju te na **ostale** **građevinske objekte (AOP 359)** u iznosu od 118.367 kn za uređenje javne površine kružnog raskrižja Marinići 2 i javne površine na Saršonima.

Nadalje, **rashodi za postrojenja i opremu (AOP 360)** realizirani su u iznosu od 150.971 kn, a odnose se na nabavu **uredske opreme i namještaja (AOP 361)** koja je izvršena u iznosu od 71.034 kn i to:

* za nabavu računalne opreme u ukupnom iznosu od 66.388 kn od čega je za projekt „Znanjem do posla“ koji je financiran iz EU izvora nabavljena računalna oprema u iznosu od 45.617 kn
* za nabavu klima uređaja za ured općinske uprave u iznosu od 4.646 kn

Za nabavu **uređaja, strojeva i opreme za ostale namjene (AOP 367)** realizirano je 20.845 kn i to za komunalnu i drugu opremu (čitač mikročipova, pogrebna kolica, reflektor, iluminacija).

U okviru ove grupe rashoda iskazani su rashodi za nabavku opreme za proračunskog korisnika Dječji vrtić Viškovo u iznosu od 59.092 kn, a odnose se na opremu za kuhinju, video nadzor, računalnu i didaktičku opremu.

Rashodi za **prijevozna sredstva (AOP 369)** ostvareni su u iznosu od 213.126 kn, a odnose se na:

* nabavku osobnog automobila VW move up u iznosu od 75.528 kn
* nabavku električnih bicikala u sklopu Bike sharing sustava u iznosu od 137.598 kn

Rashodi za **knjige, umjetnička djela i ostale izložbene vrijednosti (AOP 375)** izvršeni su u iznosu od 133.500 kn i u cijelosti se odnose na rashode za nabavu knjiga proračunskog korisnika JU Knjižnica i čitaonica Halubajska zora.

Rashodi za **nematerijalnu proizvedenu imovinu (AOP 382)** ostvareni su u iznosu od 680.434 kn ili 63,5% manje od izvršenja u istom razdoblju protekle godine, a čine ih:

* ulaganja u računalne programe (AOP 384) u iznosu od 30.787 kn za program sustava e-računa te za obračun i vođenje naknade za uređenje voda na temelju zakonske obveze preuzimanja navedenih poslova od Hrvatskih voda
* rashodi za umjetnička, literarna i znanstvena djela (AOP 385) u iznosu od 102.100 kn koji se odnose na izradu dokumenata prostornog uređenja
* rashodi za ostalu nematerijalnu proizvedenu imovinu (AOP 386) u iznosu od 547.547 kn koji se odnose na projektnu dokumentaciju za gradnju objekata (nathodnik Marčelji-Ronjgi, cesta Mladenići-Ronjgi, kružno raskrižje Halubjan, Zavičajna kuća zvončara i dr.)

**Bilješka broj 19.**

**Rashodi za dodatna ulaganja na nefinancijskoj imovini (AOP 393)** ostvareni su u iznosu od 7.712 kn i odnose se na rashode proračuna za radove vezane uz dodatna ulaganja na objektu Dječjeg vrtića Viškovo.

**Bilješka broj 20.**

Kao rezultat razlike između ostvarenih prihoda od prodaje nefinancijske imovine i rashoda za nabavu nefinancijske imovine ostvaren je **manjak prihoda od nefinancijske imovine (AOP 399)** u iznosu od 2.358.732 kn. **Ukupno ostvareni prihodi (AOP 403)** iznose **55.830.002 kn**, dok **ukupni rashodi (AOP 404)** iznose **42.599.211 kn** iz čega proizlazi **ukupni višak prihoda nad rashodima (AOP 405)** tekućeg razdoblja u iznosu od **13.230.791 kn.**

Od ukupno **ostvarenih prihoda (AOP 401)** na prihode proračuna odnosi se 54.022.628 kn, a na konsolidirane prihode proračunskih korisnika 1.807.374 kn. Od **ukupnih rashoda (AOP 404)**, na rashode proračuna odnosi se 40.791.837 kn, a na konsolidirane rashode proračunskih korisnika 1.807.374 kn. Prema tome, proračunski korisnici nemaju iskazan rezultat pa se **višak prihoda nad rashodima (AOP 405)** utvrđen u iznosu od **13.230.791 kn** u cijelosti odnosi na rezultat proračuna Općine Viškovo.

**Bilješka broj 21.**

**Primici od financijske imovine i zaduživanja (AOP 410)** nisu ostvareni u ovom izvještajnom razdoblju.

**Bilješka broj 22.**

**Izdaci za financijsku imovinu i otplate zajmova (AOP 518)** su u ovom izvještajnom razdoblju ostvareni u iznosu od 1.097.873 kn kao i u istom razdoblju protekle godine, a odnose se na **izdatke za** **otplatu glavnice primljenih kredita i zajmova (AOP 583)**, odnosno na **otplatu glavnice primljenih kredita i zajmova od tuzemnih kreditnih institucija izvan javnog sektora (AOP 598)** i to kredita primljenog od Slatinske banke krajem 2013. godine, a koji se redovito otplaćuje prema otplatnom planu kredita

**Bilješka broj 23.**

Kao rezultat razlike između ostvarenih primitaka od financijske imovine i zaduživanja i izdataka za financijsku imovinu i otplate zajmova ostvaren je **manjak primitaka od financijske imovine i obveza (AOP 626)** u iznosu od 1.097.873 kn.

**Bilješka broj 24.**

Ukupno su ostvareni prihodi i primici (AOP 629) u iznosu od 55.830.002 kn, dok su rashodi i izdaci (AOP 630) izvršeni u visini od 43.697.084 kn, iz čega proizlazi višak prihoda i primitaka tekućeg razdoblja u iznosu od 12.132.918 kn pa zajedno s prenesenim manjkom prihoda i primitaka (AOP 634) iz protekle godine od 12.246.177 kn, proizlazi ukupni manjak prihoda i primitaka za pokriće u sljedećem razdoblju (AOP 636) u iznosu od 113.259 kn koji je smanjen za 99,1% u odnosu na manjak iskazan na dan 31. prosinca prethodne godine.

*II. Bilješke uz Izvještaj o rashodima prema funkcijskoj klasifikaciji*

**Bilješka broj 1.**

Pregled rashoda prema funkcijskoj klasifikaciji ukazuje da je najznačajnija grupa rashoda vezana uz obrazovanje (AOP 110), a koji u strukturi ukupnih rashoda imaju 38,9% udjela. U okviru tih rashoda s najvećim udjelom od 37,6% u ukupnim rashodima iskazani su rashodi za predškolsko obrazovanje. Također, značajniji udio imaju i rashodi vezani uz ekonomske poslove (AOP 031) i to 14,7% unutar kojih prevladavaju rashodi vezani uz cestovni promet (AOP 051) s udjelom u ukupnim rashodima od 12,6%. Sljedeća grupa rashoda, vezana uz usluge unapređenja stanovanja i zajednice (AOP 078) s udjelom od 14,0% ukupnih rashoda, odnosi se najvećim dijelom na ulaganja za poboljšanje uvjeta stanovanja i za druge komunalne pogodnosti (AOP 084). Za opće javne usluge (AOP 001) izvršeno je 20,6% ukupnih rashoda, a unutar toga izvršeni su rashodi za izvršna i zakonodavna tijela (AOP 002) te za ostale opće usluge (AOP 012) koje se najvećim dijelom odnose na rashode upravnih i stručnih općinskih tijela. Nadalje, na rashode za rekreaciju, kulturu i religiju (AOP 103) otpada 4,6% ukupnih rashoda. Preostali rashodi vezani uz zdravstvo (AOP 085), socijalnu zaštitu (AOP 125), zaštitu okoliša (AOP 071), te javni red i sigurnost (AOP 024) čine 7,2% ukupnih rashoda.

|  |  |  |  |  |  |  |
| --- | --- | --- | --- | --- | --- | --- |
| Br. oznaka | Opis | 01.-12.2017. | | 01.-12.2018. | | Index |
| Iznos | % učešća | Iznos | % učešća |
| 01 | Opće javne usluge | 9.276.578,00 | 18,9 | 8.782.866,00 | 20,6 | 94,7 |
| 03 | Javni red i sigurnost | 792.516,00 | 1,6 | 741.491,00 | 1,7 | 93,6 |
| 04 | Ekonomski poslovi | 8.073.989,00 | 16,4 | 6.204.507,00 | 14,7 | 76,8 |
| 05 | Zaštita okoliša | 668.761,00 | 1,4 | 613.146,00 | 1,4 | 91,7 |
| 06 | Usluge unapređenja stanovanja i zajednice | 6.024.433,00 | 12,3 | 5.972.217,00 | 14,0 | 99,1 |
| 07 | Zdravstvo | 335.812,00 | 0,7 | 337.678,00 | 0,8 | 100,6 |
| 08 | Rekreacija, kultura i religija | 5.494.199,00 | 11,2 | 1.953.205,00 | 4,6 | 35,6 |
| 09 | Obrazovanje | 17.038.880,00 | 34,7 | 16.589.440,00 | 38,9 | 97,4 |
| 10 | Socijalna zaštita | 1.389.780,00 | 2,8 | 1.404.661,00 | 3,3 | 101,1 |
|  |  | **49.094.948,00** | **100,0** | **42.599.211,00** | **100,0** | **86,8** |

*III. Bilješke uz Izvještaj o promjenama u vrijednosti i obujmu imovine i obveza*

**Bilješka broj 1.**

Promjene u vrijednosti i obujmu imovine (AOP 001) i iznosu od 155.033 kn odnose se na smanjenje vrijednosti nefinancijske imovine u iznosu od 1.186 kn i promjene obujma imovine u iznosu od 153.847 kn. Smanjenje obujma odnosi se na nefinancijsku imovinu u iznosu od 78.057 kn za rashodovanu opremu i drugu dugotrajnu imovinu te na financijsku imovinu, odnosno smanjenje potraživanja za prihode poslovanja (AOP 032) za izvršene otpise zastarjelih i nenaplativih potraživanja tijekom 2018. godine u iznosu od 75.790 kn. Budući da proračunski korisnici nisu imali promjena u svojoj imovini, sve promjene iskazane u ovom Izvještaju odnose se na imovinu Općine Viškovo.

*IV. Bilješke uz Izvještaj o obvezama*

**Bilješka broj 1.**

Stanje obveza na kraju izvještajnog razdoblja (AOP 036), odnosno na dan 31. prosinca 2018. godine iznosi 11.999.248 kn što je za 31,2% manje u odnosu na početno stanje. U ukupnom iznosu obveza stanje nedospjelih obveza (AOP 090) iznosi 11.999.248 kn, a odnose se na obveze za rashode poslovanja u iznosu od 4.234.799 kn, za nabavu nefinancijske imovine u iznosu od 2.254.461 kn te na obveze za financijsku imovinu (dugoročni kredit Slatinske banke) u iznosu od 5.509.988 kn.

Od ukupnih obveza sa stanjem na dan 31.12.2018. godine na obveze Dječjeg vrtića Viškovo odnosi se 590.872 kn, a na obveze JU Knjižnica i čitaonica Halubajska zora odnosi se 34.362 kn.

KLASA: 400-08/18-01/01

URBROJ: 2170-09-05/03-19-34

Mjesto i datum: ***Viškovo, 26. veljače 2019. godine***

Osoba za kontakt: ***Vesna Mrša, dipl. oec.***

***051/503-784***

Zakonski predstavnik:

OPĆINSKA NAČELNICA:

  M. P.

***Sanja Udović, dipl. oec.***

.